Til elever og forældre på Handelsgymnasiet og Teknisk Gymnasium Vordingborg

### Retningslinjer for studieture til udlandet

I forbindelse med studieture til udlandet udarbejder klassens lærere i samarbejde med eleverne et program, som erstatter den daglige undervisning på skolen. Der er derfor mødepligt til alle de i programmet fastsatte punkter uanset tidspunktet for afviklingen. Kopi af programmet vil tilgå elevens familie.

Udgifter i forbindelse med studieturen afholdes af eleven. Prisen dækker rejse, indkvartering, morgenmad og eventuelle udflugter, lokaltransport og entré. Hvert år fastlægger skolen en øvre grænse for elevbetalingen. Her til må lægges omkostninger til øvrige måltider samt lommepenge. Såfremt der indgår undervisning på en skole på rejsedestinationen afholdes omkostninger hertil af ZBC Vordingborg.

Når dagens faglige program er afsluttet, vil eleverne have fri og kan bevæge sig på egen hånd. De deltagende lærere kan ikke holde opsyn med alle elever, hvorfor det må understreges at eleverne handler på eget ansvar. Det er ikke tilladt for elever at færdes alene, men kun sammen med andre elever fra klassen.

Når man rejser i grupper, indebærer det, at den enkeltes adfærd falder tilbage på hele gruppen. Det er derfor en naturlig ting, at gældende regler for god opførsel efterleves. Det være sig på hotel, vandrehjem eller andre steder, som klassen besøger. Man er gæst i det fremmede og skal til hver en tid opføre sig som sådan – dvs. være en god ambassadør for såvel ZBC som sit land. For god ordens skyld henvises til skolens ordensregler, som beskriver de rettigheder og pligter man har som elev på gymnasiet, ZBC Vordingborg (se [www.zbc.dk](http://www.zbc.dk)/adfærdsregler).

Grov tilsidesættelse af regler for god opførsel og manglende efterlevelse af de opstillede regler vil i yderste konsekvens kunne medføre hjemsendelse for egen regning, ligesom et eventuelt erstatningsansvar er den enkeltes eget ansvar. Et eventuelt tab af deltagerbetaling kan ikke refunderes i forbindelse hermed.

Studieturen er en del af undervisningen, og derfor er det naturligvis generelt ikke tilladt at indtage alkohol under turen. Dog kan de deltagende lærere give tilladelse til indtagelse af alkohol ved særlige lejligheder/tidsrum.  
  
Man bedes i god tid forinden turens afholdelse sikre at man er dækket af syge- og ansvarsforsikring samt er i besiddelse af gyldigt pas.

Vi skal bede dig underskrive vedlagte blanket som bekræftelse på accept af ovenstående retningslinjer. Derudover bekræftes at nødvendige ansvars- og sygeforsikringer er til stede. Såfremt du er under 18. år skal dine forældre underskrive blanketten. Det er en forudsætning for din deltagelse i studieturen, at blanketten underskrives og afleveres på kontoret.  
  
Blanketten afleveres på kontoret i henhold til den frist, der udmeldes for skoleåret.

Med venlig hilsen

Ann Descroix

Rektor